Дунейр къэкIухьи, уи Хэку къэгъэзэж
ЩIэныгъэм и гъуэгум техьа цIыхум и гъащIэр Iуэхугъуэ щIэщыгъуэхэмкIэ гъэнщIащ. Апхуэдэр дунейми гъащIэми нэхъ щIэхыу хозагъэ, и Iуэху еплъыкIэри зэфIоувэ. Апхуэдэхэм ящыщ зыщ зи гугъу фхуэтщIынур.
НыбжькIэ щIалэу щIэныгъэм гупыж хуэзыщIахэм ящыщщ Нартан къуажэ дэт курыт еджапIэр дыщэ медалкIэ, Къэбэрдей-Балъкъэр къэрал университетым ФилологиемкIэ и институтым адыгэбзэмкIэ и къудамэр диплом плъыжькIэ къэзыуха Мэремыкъуэ Элеонорэ. Пщащэм КъБКъУ-м и аспирантурэр къиухащ, и кандидат диссертацэр пхигъэкIащ, Инджылызым и къалащхьэ Лондон магистратурэм щыщеджэри, гуманитар къэхутэныгъэхэм я магистр хъуауэ хэкум къигъэзэжащ.
— Школым сызэрыщIэсрэ нэхъыфI дыдэу слъагъур бзэхэрт — адыгэбзэр, урысыбзэр, инджылызыбзэр, — жеIэ пщащэм. — Бзэхэм яхуэсщI гу- лъытэм сыхуишащ КъБКъУ-м ФилологиемкIэ и институтым — абы экзамен сымыту, школхэм ирагъэкIуэкIа республикэ олимпиадэм кърикIуахэм япкъ иткIэ сыщIэхуауэ щытащ. ИужькIэ Лондон сызэрыщеджари, дауи, бзэхэр джыным сызэрыдихьэхым куэдкIэ и фIыщIэщ.
ЗэрыгурыIуэгъуэщи, уи зэфIэкIым хэбгъэхъуэн папщIэ уиIэн хуейщ тэмэму уезыгъэджэнрэ чэнджэщэгъу къыпхуэхъунрэ. Элеонорэ гъащIэ егъэджакIуи университет егъэджакIуи къыхуэхъуащ КъБКъУ-м и профессор Тау Хьэзешэ.
— Адыгэбзэ къудамэм сыщIэсыху, чэнджэщэгъуу сиIащ Тау Хьэзешэ. ЩIэныгъэм теухуауэ сыт хуэдэ упщIэкIи зыхуэзгъазэрт — сщIэрт абы и деж жэуап зэрыщызгъуэтынур. Си диплом, кандидат лэжьыгъэхэр нэхъ купщIафIэ, мыхьэнэ нэхъ иIэ хъунымкIи ар къыздэIэпыкъуащ, щIэныгъэ унафэщI схуэхъуати.
Зи Хэкурэ зи лъэпкърэ пщIэ хуэзыщI ныбжьыщIэр щIэныгъэм зэрыхыхьар и анэдэлъху-бзэмкIэщ. Аращ псом япэ игъэщыпхъэу къилъытар. ИужькIэ инджылызыбзэм гъэщIэгъуэну хэлъхэми кIэлъыплъыну Iэмал зригъэгъуэтащ.
— Еджэным и гугъу пщIымэ, икъукIэ гъэщIэгъуэну къызэгъэпэщат — семинархэр, зэIущIэ зэмылIэужьыгъуэхэр куэду зэрыхэтым щIэныгъэм хэгъэхъуэным удримыгъэхьэхыу къанэртэкъым. ЕхъулIэныгъэ уиIэу уеджэнымкIэ сэбэп хъурт егъэджакIуэхэм я Iэзагъыр, уи упщIэхэм жэуап къратыну, дэIэпыкъуэгъу къыпхуэхъуну зэрыхьэзырыр, жэщми махуэми лажьэ икIи нэхъ иужьрей дыдэ техникэхэмкIэ къызэгъэпэща библиотекэр, езы университетым и корпусым сызэрыщыпсэуар. Шэч хэмылъу, курс лэжьыгъэхэр, презентацэхэр, езы магистр лэжьыгъэр щIэныгъэ стилым ит инджылызыбзэкIэ бгъэхьэзырыныр Iуэху къызэрыгуэкIтэкъым, узэгугъун хуейт, узымыгъэжейт, ауэ абы сэбэп къысхуэхъун куэдым сыхуигъэсащ: зэманыр зэгъэзэхуэным, шыIэныгъэ пхэлъын зэрыхуейм, нэхъыщхьэжращи, уи лэжьыгъэр пфIэгъэщIэгъуэну зэрыщытыпхъэм.
Еджэным къыщыдэхуэм Лондон къалэм гу щихуэну, Инджылызым и щIыпIэ гъэщIэгъуэнхэм зыщиплъыхьыну хунэсащ Мэремыкъуэхэ я хъыджэбзыр.
— Великобританием сыщыIэху, инджылыз лъэпкъымкIэ мыхьэнэ зиIэ Iуэхугъуэхэр си нэгу щIэкIащ: пащтыхь гуащэм и къуэрылъху Уильямрэ Кейт Миддлтонрэ я хьэгъуэлIыгъуэр, Елизаветэ II пащтыхьыгъуэр зэриIыгърэ илъэс 60 зэрырикъум теухуа махуэшхуэр. Инджылыз актёр Рэдклифф Дэниел, Гарри Поттеру джэгуам, и IэщIэдзыр зыIэрызгъэхьащ, инджылыз тхакIуэ цIэрыIуэ Шекспир Уильям (КъБКъУ-м хамэ къэрал литературэмкIэ дыщезыгъэджа Къэжэр Хьэмид зэрыжиIауэ, «Зыхуэб-гъадэ хъун щымыIэ Уильям») къыщалъхуа Стратфорд-Эйвоне къалэми сыщыIащ.
Абы нэмыщIкIэ, университетым хамэ къэрал студентхэм ядэлажьэ и офисым щIэх-щIэхыурэ къызэригъэпэщурэ, Инджылызым и къалэ зэмылIэужьыгъуэхэмрэ щIыпIэ зэгъэлъагъупхъэхэмрэ зыплъыхьакIуэ дигъакIуэрт. Апхуэдэу сэ сыщыIащ Хэмптон Корт уардэунэм, Уиндзор быдапIэм, Оксфорд, Кембридж, нэгъуэщIхэми. Зыгъэпсэхугъуэ зэманым къриубыдэу Европэм и къалэхэу Париж, Рим, Барселонэ сыкIуэнуи къызэхъулIащ.
А псори щIэщыгъуэщ, ауэ хэкум ущыпэжыжьэм и деж абы хууиIэ лъагъуныгъэр нэсу зыхэпщIэу къыщIэкIынущ. Псалъэм папщIэ, лъэпкъ щэнхабзэм сыщыхуэзэшкIэ, Кавказ къэфакIуэ гупхэм я видеоклипхэм сеплъын сфIэфIт.
Езы инджылызхэм я гугъу пщIымэ, абыхэм я хэкур фIыуэ зэралъагъур щапхъэ зытепх хъун хуэдэщ: тхыдэм ехьэлIа Iуэхугъуэхэр, махуэшхуэ щхьэхуэхэр щагъэлъапIэкIэ, цIыхухэм сыхьэт зытIущ япэ иту увыпIэ, тIысыпIэхэр зрагъэгъуэт, дунейр щIыIэми, лъэпкъ мыхьэнэ зиIэ Iуэхугъуэхэм жыджэру хэтщ, я унэхэр, цIыху кIуапэхэр лъэпкъ бэракъымкIэ ягъэщIэращIэ. Абы куэдкIэ цIыхур зэпэгъунэгъу, зэкъуэт ещI.
Хамэ къэралым щIэныгъэ щызригъэгъуэтри, мурадыфIхэр иIэу Элеонорэ къэкIуэжащ.
— Ижь зэман лъандэрэ Великобританием и щIэныгъэм пщIэ иIэщ икIи къэрал куэдым щыщхэм абы щIэныгъэ щызрагъэгъуэт. Сэ сызэреплъымкIэ, цIыхум и дуней еплъыкIэр зэтеувэнымкIэ, абы зиужьынымкIэ зэгъэпщэныгъэм и мыхьэнэр инщ. Зэгъэпщэныгъэрщ фIыри Iейри къэзыгъэнахуэр. Хамэ къэрал зэмылIэужьыгъуэхэм къикIа студентхэр къызэрыздеджам и фIыщIэкIэ, щэнхабзэ зэтемыхуэхэм я къулеягъым нэIуасэ зыхуэсщIауэ сыкъэкIуэжащ икIи зэзгъэгъуэта щIэныгъэри си къару псори есхьэлIэнущ ди республикэм схузэфIэкIымкIэ сэбэп сыщыхъуным.
Гугъуэт Заремэ.
